text: Forsvarsminister lover at minimere støjgener fra nye kampfly
  15 marts 2018 kl. 17.41
  Efter kritik lover forsvarsministeren nu at tage mere højde for støjgener ved flyvestation fra nye kampfly.
  Støjen fra Danmarks kommende kampfly skal begrænses mest muligt, for de larmer mere end de nuværende F-16-fly.
  Det siger forsvarsminister Claus Hjort Frederiksen (V) på et samråd efter kritik af, at de 27 nye kampfly larmer så meget, at de vil overskride støjgrænserne ved flyvestationen Skrydstrup i Sønderjylland.
  Støjen skal begrænses mest muligt, og myndighederne skal være bedre til at informere om flyvninger, lyder det.
  - Det er noget af det, vi har talt om, vi skal simpelthen blive bedre til sådan noget der, siger han.
  F-35-kampflyene leveres først om en håndfuld år og larmer mere end ventet, hvorfor anlægsprocessen bliver forsinket i seks til 12 måneder - og projektet bliver en kvart milliard dyrere.
  Claus Hjort Frederiksen (V), forsvarsminister: "Vi vil gå meget langt for at løse de problemer."
  - Det er en udgift på 260 millioner kroner og en mindre forsinkelse i forbindelse med færdiggørelsen af anlægget, siger forsvarsministeren.
  Desuden rykkes F35-komplekset fra flyvestationens nordvestlige hjørne til det sydvestlige hjørne efter et borgermøde i starten af marts.
  Det betyder blandt andet, at der ikke længere er nogle borgere, der må forlade deres hjem på grund af byggeriet.
  - Nu skal vi se støjberegningerne, men det ligger klart, at de støjer mere end F-15-flyene, og de overskrider, og det må vi lære at håndtere, siger forsvarsministeren.
  Under samrådet beklager han, at han ikke har de endelige støjberegninger, hvorfor han ikke kan være mere konkret.
  - Men jeg vil gerne give den sikkerhed, at det er noget, vi er dybt optaget af at løse så godt, vi overhovedet kan.
  - Vi vil gå meget langt for at løse de problemer, siger han.
  